องค์กรใหม่ลุยเงินกู้รากหญ้าดูแลปากท้อง
ครม.อนุมัติคลังตั้งสำนักงานแก้ปัญหาปากท้อง &#8220;กรณ์&#8221; ทำพิธีเปิด 4 พ.ค.นี้
18 ส.ค. 2554

ครม.อนุมัติคลังตั้งสำนักงานแก้ปัญหาปากท้อง “กรณ์” ทำพิธีเปิด 4 พ.ค.นี้
นายกรณ์ จาติกวณิช รมว.คลัง กล่าวว่า ที่ประชุมคณะรัฐมนตรี (ครม.) มีมติอนุมัติให้กระทรวงการคลังจัดตั้งสำนักงานพัฒนาระบบการเงินภาคประชาชน (สพช.) หรือสำนักปากท้องขึ้นภายในกำกับของสำนักงานเศรษฐกิจ การคลัง (สศค.) โดยใช้อัตรากำลังเดิมของ สศค. ไม่มีการขอเพิ่ม ซึ่งสำนักงานนี้จะทำหน้าที่ดูแลการเข้าถึงแหล่งเงิน และแก้ไขหนี้สินของประชาชนระดับรากหญ้าโดยตรง และในวันที่ 4 พ.ค.นี้ จะมีการทำพิธีเปิดสำนักงานอย่างเป็นทางการ
นอกจากนี้ ครม.ยังได้อนุมัติให้ขยายระยะเวลาส่งมอบงานแก่ผู้รับเหมาก่อสร้างในพื้นที่ประสบอุทกภัยที่เดือดร้อน ส่งมอบงานไม่ทันในช่วงดังกล่าว โดยกรณีอยู่ในพื้นที่ประสบภัยโดยตรงขยายให้ 60 วัน และกรณีไม่ได้อยู่ในพื้นที่ประสบภัยโดยตรงแต่ได้รับผลกระทบทำให้งานล่าช้า ขยายให้ 30 วัน
รายงานข่าวจากทำเนียบรัฐบาลยังระบุด้วยว่า ครม.มีมติเห็นชอบบำเหน็จความชอบกรณีพิเศษให้แก่เจ้าหน้าที่ผู้ปฏิบัติงานในแผนปฏิบัติการปฏิรูปประเทศไทยในส่วนของปฏิบัติการประชาวิวัฒน์ รวม 40 ราย เพื่อเป็นกำลังใจในการทุ่มเทและเสียสละเข้าร่วมระดมความคิด และร่วมผลักดันให้ปฏิบัติการสำเร็จลุล่วง 
กรณีข้าราชการให้ได้รับเลื่อนเงินเดือน 4% หรือเลื่อนขั้นเงินเดือนครึ่งปีแรก 1 ขั้น และกรณีของหน่วยงานอื่นให้พิจารณาเลื่อนเงินเดือนตามความเหมาะสม